«Fram» (transportfartøy)

«Fram» var et transportfartøy i den norske marinen, fra den ble sjøsatt i 1900 til den ble solgt og ombygget til lekter i 1946. I 1955 ble den ombygget til lastebåt, og hadde navnene «Oborg», «Uløy», «Tunstein» og «Siw Aina».

I 1909 ble «Fram» brukt som moderskip for Norges første ubåt, nemlig «Kobben» (A-1). I 1910, 1919, 1921, 1923, 1924 og 1925 var «Fram» på ekspedisjoner rundt Svalbard; i 1925 assisterte hun Roald Amundsens flyekspedisjon mot Nordpolen.

«Fram» ble dessuten brukt i oppsynstjeneste på Finnmarkskysten i 1913, 1920 og 1923. Ved invasjonen av Norge 9. april 1940 lå «Fram» som bevoktningsbåt i Oslofjorden, og patruljerte mellom Tresteinen og Torbjørnskjær fyr. 13. april lå hun til kai i Tønsberg, og ble overtatt av tyske styrker uten kamp. Hun ble i tysk tjeneste omdøpt «Armin», og ble gjennom hele krigen benyttet som losjiskip i Oslo. Etter krigen ble hun tilbakelevert til marinen, men alt i 1946 ble hun solgt og ombygget til lekter.

I 1955 ble skroget solgt igjen, og denne gang ble «Fram» ombygget til sivil lastebåt. Hun seilte resten av sine dager under navnene «Oborg», «Uløy», «Tunstein» og «Siw Aina». Hun ble tatt ut av tjeneste og senket i 1982. 

Norske krigsskip
Skip fra 1900
1900 i Norge
Skip bygget i Norge
Artikler i sjøfart-prosjektet